KIRJALLINEN KYSYMYS E-1306/02

esittäjä(t): Emmanouil Bakopoulos (GUE/NGL) komissiolle

(7. toukokuuta 2002)

Aihe: Seksuaalinen häirintä

Komissio esitteli äskettäin suunnitelman muutoksista yhteisön direktiiviin 1976/207/ETY(1), jossa muun muassa säädetään seksuaalisesta häirinnästä Euroopan unionissa. Ehdotuksen mukaan jäsenvaltiot velvoitettaisiin vuodesta 2005 lähtien luomaan elimiä, joiden toimialaan kuuluisivat sukupuolten välinen tasa-arvo sekä suojelu seksuaalista häirintää vastaan.

Voiko komissio edellä esitetyn perusteella kertoa meille, mikä on tilanne seksuaalisen häirinnän osalta Euroopan unionin toimielimissä, ja kuuluvatko ne nykyisen direktiivin soveltamisalaan?

(1) EYVL L 39, 14.2.1976, s. 40.

Neil Kinnockin komission puolesta antama vastaus

(5. heinäkuuta 2002)

Neuvosto hyväksyi toukokuussa 1990 naisten ja miesten omanarvontunnon säilyttämistä työpaikoilla koskevan päätöslauselman(1) ja kohdisti sen jäsenvaltioille ja yhteisön toimielimille. Komissio hyväksyi marraskuussa 1991 menettelyohjeet(2) neuvoston päätöslauselman noudattamiseksi. Menettelyohjeissa määriteltiin sukupuolinen häirintä, säädettiin monista valituksia koskevista toimenpiteistä ja tarkennettiin henkilöstösääntöjen nojalla sovellettavia kurinpitomenettelyjä. Johtohenkilöstölle ja henkilöresursseista vastaavalle henkilöstölle sekä muulle henkilöstölle, jolla on vastaavia velvollisuuksia, kuten henkilöstön edustajille ja sosiaali- ja terveyshuollolle, annettiin koulutusta siitä, miten sukupuolista häirintää voi torjua ja miten valitukset tulee hoitaa.

Komissiota eivät laillisesti velvoita(3) direktiivi tai muutosehdotus, johon arvoisa parlamentin jäsen viittasi. Komissio on kuitenkin poliittisesti sitoutunut noudattamaan periaatteita, joiden mukaan kaikkia virkamiehiä kohdellaan tasa-arvoisesti, ja sukupuolisen häirinnän estäminen työpaikalla on yksi keino saavuttaa kyseiset tavoitteet. Komission uudistuksessa on kehitetty toimenpiteitä, joilla pyritään varmistamaan tasa-arvoisen kohtelun entistä parempi toteutuminen ja estämään sukupuolinen häirintä.

Komission hallintouudistuksen yhteydessä uusia lakisääteisiä määräyksiä on ehdotettu vahvistamaan valitusmenettelyjä ja niitä kurinpitotoimia, joita voidaan soveltaa henkilöstösääntöjen nojalla. Henkilösääntöihin ehdotettu muutos on samansuuntainen kuin hyväksytty direktiivi, jossa sukupuolinen häirintä määritellään seuraavasti:

sukupuolinen häirintä: kaikenlainen sanallinen, ei-sanallinen tai fyysinen sukupuoleen liittyvä käytös, jolla tarkoituksellisesti tai tosiasiallisesti loukataan henkilön arvoa ja luodaan uhkaava, vihamielinen, halventava, nöyryyttävä, hyökkäävä tai häiritsevä ilmapiiri.

Henkilöstön tasa-arvoista kohtelua edistävän lainsäädännön lisäksi yhdenvertaisuutta ja joustavia työjärjestelyjä koskevaan komission toimintasuunnitelmaan on sisällytetty muita kuin lakisääteisiä lisäehdotuksia sukupuolisen häirinnän estämiseksi. Toimintasuunnitelma on laadittu vuoden 2001 lokakuun henkilöstöpolitiikan uudistuksen kokonaispaketin pohjalta ja komissio äänestää siitä lähitulevaisuudessa. Ehdotukseen sisältyy menettelyohjeiden tarkistus uudistetun määritelmän mukaiseksi, henkilöstölle suunnatun monikulttuurisen työympäristön huomioon ottavan tiedotuksen lisääminen, yhteiselle sovitteluelimelle tapausten käsittelyyn suunnattujen voimavarojen kasvattaminen ja kaikille uusille virkamiehille sekä nykyisille johtajille tarkoitettujen koulutusohjelmien perustaminen tietoisuuden lisäämiseksi ja sukupuolisen häirinnän estämiseksi.

(1) EYVL C 157, 27.6.1990.

(2) Komission suositus 92/131/ETY, annettu 27 päivänä marraskuuta 1991, EYVL L 49, 24.2.1992.

(3) EY:n perustamissopimuksen 249 artikla (ent. 189 artikla).